በአየር ሰዓትና በጋዜጣ ዓምድ ድልድል ላይ ሰማያዊ ፓርቲ ተቃውሞውን አሰማ
የፓርቲዎች የአየር ሰዓትና የጋዜጣ አምድ ድልድል የካቲት 14 ቀን 2007 ዓ.ም. በሒልተን ሆቴል በተካሄደ ሥነ ሥርዓት ይፋ ሆነ፡፡ ድልድሉን ሰማያዊ ፓርቲ ተቃውሟል፡፡የዕጣ አወጣጥ ሥነ ሥርዓቱ የኢትዮጵያ ብሔራዊ ምርጫ ቦርድ ሰብሳቢ ፕሮፌሰር መርጋ በቃና፣ የኢትዮጵያ ብሮድካስቲንግ ባለሥልጣን ዋና ዳይሬክተር አቶ ዘርዓይ አስገዶም፣ የመረጃ መረብ ደኅንነት ባለሥልጣን ዋና ዳይሬክተር ሜጀር ጄኔራል ተክለ ብርሃን ወልደ ዓረጋይ፣ የፖለቲካ ፓርቲዎች አመራሮችና አባላት በተገኙበት ተከናውኗል፡፡ ፓርቲዎች የዕጣ አወጣጥ ሒደቱን በተመለከተ የተለያዩ አስተያየቶች እየሰነዘሩ ናቸው፡፡የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) ጽሕፈት ቤት ኃላፊ አቶ ደስታ ተስፋው፣ ‹‹ይህ ድልድል የተካሄደው መጀመርያ ፓርቲዎቹ ተወያይተውና አስተያየት ሰጥተውበት በምርጫ ቦርዱ በፀደቀ መሥፈርት መሠረት ነው፤›› በማለት አጠቃላይ ሒደቱን ለሪፖርተር አስረድተዋል፡፡‹‹መሥፈርቱን መሠረት አድርጎ የአየር ጊዜው ተመድቧል፡፡ ዕጣው ከወጣ በኋላ  የፈለግነው ሰዓት ወይም ጊዜ ላይሆን ይችላል፡፡ ነገር ግን ዕጣው የሰጠንን ተቀብለን ወጥተናል፤›› ብለዋል፡፡ከዚህ በተቃራኒ አስተያየት የሰጡት የሰማያዊ ፓርቲ የፋይናንስ ጉዳይ ኃላፊ አቶ ወረታው ዋሴ፣ ‹‹ሒደቱ ግልጽ አይደለም›› በማለት ተቃውሞዋቸውን አሰምተዋል፡፡ የድልድሉ ዕጣ በሚወጣበት ወቅት በተደጋጋሚ በአካሄዱ ላይ ጥያቄ አለኝ በማለት አቶ ወረታው ጥያቄ አንስተው የነበረ ሲሆን፣ የኢትዮጵያ ብሔራዊ ምርጫ ቦርድ ሰብሳቢ ፕሮፌስር መርጋ በበኩላቸው፣ ‹‹የአየር ሰዓትም ሆነ የጋዜጣ ዓምድ ያዘጋጀነው ብዙ ሒደቶችን አልፈን ነው፤›› በማለት ከፓርቲዎች ጋር ውይይት ማድረጋቸውንና ግብዓት መውሰዳቸውን አስታውሰዋል፡፡‹‹በዚህም መሠረት የተገኘውን ግብዓት በሚገባ ተጠቅመንበታል፡፡ በመሆኑም ቦርዱ ይህንን ከግንዛቤ አስገብቶ አፅድቋል፡፡ ከአሁን በኋላ ጥያቄ የሚባል ነገር የለም፡፡ ዛሬ የጠራናችሁ አወጣጡ ግልጽና በኮምፒውተር የታገዘ ስለሆነ ሁሉም ተዓማኒነቱን አውቆ እንዲሄድ ብቻ ነው፡፡ ጥያቄና መልስ የምንቀበልበት መድረክ አይደለም፤›› በማለት ጥያቄ ሲያነሱ ለነበሩ ጥቂት የፖለቲካ ፓርቲዎች ምላሽ ሰጥተዋል፡፡የአየር ሰዓትና የጋዜጣ ዓምድ ድልድሉ መሠረት ያደረገው 10 በመቶ የሴቶች አባላት ቁጥርን፣ 40 በመቶ የፓርላማ መቀመጫን፣ 40 በመቶ የዕጩዎች ብዛትን 10 በመቶ ደግሞ በእኩልነት ለሁሉም የሚል መሆኑን የቦርዱ ሰብሳቢ ገልጸዋል፡፡ሒደቱ ግልጽነት ይጎድለዋል ያሉት የሰማያዊ ፓርቲ ተወካይ አቶ ወረታው ምክንያታቸውን ሲያስረዱ፣ ተደጋግሞ እንደሚያታወቀው ፓርቲዎች ያስመዘገቧቸው ዕጩዎች ስም ዝርዝር በሚዘረዘርበት ወቅት ሰማያዊ ፓርቲ አንድም ቀን ስሙ ተጠቅሶ አይታወቅም፡፡ ‹‹በመሆኑም ስንት ዕጩዎች እንዳሉን፣ ስንት ሴት ዕጩዎች እንዳስመዘገብን ሳይታወቅ በየትኛው ሥሌት መሠረት እንደተሠራ መጠየቅ ፈልገን እንኳን ዕድል አልተሰጠንም፡፡ በመሆኑም ትክክል ነው ብለን አናምንም፤›› በማለት አስተያየታቸውን አጠቃለዋል፡፡